Il-Prim Ministru Joseph Muscat ħabbar li l-Gvern se jibda jorbot il-benefiċċji soċjali tal-faqar mad-dover li l-ġenituri jibgħatu lil uliedhom l-iskola. Fisser dan bħala l-ewwel pass u l-aktar sinjal b’saħħtu li l-affarijiet jistgħu jitrangaw jekk kulħadd jaħdem flimkien. F’konferenza organizzata mill-Union tal-Għalliema, l-MUT, Dr Muscat esprima l-fehma li mhux qed isir biżżejjed mill-politiċi biex jidħlu aktar il-ġenituri u jirresponsabilizzawhom aktar dwar ir-rwol tagħhom. Qal ukoll li l-Gvern se jaħdem biex jitwettqu l-proposti approvati s-sena li għaddiet tal-manifest elettorali. Dawn jinkludu l-introduzzjoni tal-perjodu ta’ sabbatica għall-għalliema li jkunu jridu jieħdu sena biex imorru jistudjaw barra. Il-Prim Ministru semma erba’ nuqqasijiet fis-sistema edukattiva li huma dawk l-istudenti li jitilqu kmieni, l-illiteriżmu, n-numeriżmu meta l-investituri ma jsibux biżżejjed nies kwalifikati f’ċerti oqsma u l-qasam vokazzjonali fejn qal li hemm vojt sinjifikanti. Żied li bħalissa hawn f’Malta, l-Aġenzija Ewropea tal-Edukazzjoni Inklussiva li qed tagħmel evalwazzjoni fuq is-sistema f’Malta bil-għan li jkun hemm proposti għal titjib. Qal li għaddejja wkoll evalwazzjoni mill-Organizazzjoni Ewropea tat-Taħriġ u l-Edukazzjoni Vokazzjoni bil-għan li jissuġerixxu proposti għal titjib anke f’dan il-qasam. Akatr qabel indirizza l-dawk preżenti għall-konferenza, l-Kap tal-Oppożizzjoni Simon Busuttil qal li l-Oppożizzjoni tibqa’ tqis l-edukazzjoni bħala prijorità fil-ħidma tagħha. Filwaqt li ddeskriva lill-għalliema ndispensabbli għall-pajjiż, qal li fl-edukazzjoni l-pajjiż għandu pedamenti sodi fuq xiex ikompli jibni t-tfassil u l-implimentazzjoni tal-kurrrikulu minimu nazzjonali, il-firxa tal-eduakzzjoni inklussiva, l-introduzzjoni u t-tixrid estensiv tal-informatika u l-ftuħ beraħ u bla xkiel tal-edukazzjoni terzjarja. Saħaq fuq il- bżonn li jkompli l-bini ta’ skejjel ġodda, il-manutenzjoni ta’ dawk eżistenti u l-kampus ġdid għall-MCAST. Żied li bħala Oppożizzjoni tapprezza li l-Gvern preżenti qed jaħdem fuq l-istess linji tal-amministrazzjoni preċedenti. Sostna li t-tir tal-Oppożizzjoni fil-qasam edukattiv hu li tikkollabora mal-Gvern u tfittex politika ta’ kunsens f’dan il-kamp. Fisser l-importanza li fil-qasam tal-eduakzzjoni l-pajjiż jaħdem flimkien għax kull ma jsir fiha, jħalli effett itwal min leġislatura waħda ta’ ħames snin. Fost l-isfidi għal quddiem huwa semma l-litteriżmu u l-importanza li jkompli jiżdied l-għadd ta’ studenti li jibqgħu fl-edukazzjoni  wara li jagħlqu 16-il sena. Semma wkoll il-ħtieġa li titwettaq il-garanzija għaż-żgħażagħ u li l-edukazzjoni tkun mhux biss żvilupp personali imma wkoll għodda biex wieħed jidħol fid-dinja tax-xogħol u li tingħata importanza wkoll l-edukazzjoni tul il-ħajja. Dr Busuttil semma wkoll il-ħtieġa li jkomplu jissaħħu l-kundizzjonijiet tax-xogħol tal-għalliema mhux fis-sens ta’ salarji biss imma wkoll kundizzjonijiet ohra bhal kwistjoni dwar il-leave tal-maternità meta jaħbat fil-vaganzi tas-Sajf għax esprima l-fehma li l-għalliema għanhom jibqgħu intitolati għal dan il-leave anke meta dan jaħbat fil-vaganzi tas-Sajf. Dr Busuttil qal ukoll li se jitlob lil-Ewroparlamentari Therese Comodini Cachia biex tkun membru fil-kumitat dwar l-edukazzjoni u l-kultura fil-Parlament Ewropew.